Te suaze de fieste de Madone de Salût
(fieste dai fornasîrs e dai emigrants)
inte cripte de Glesie di Vile
sabide 19 novembar aes vot di sere
par cure dal Tomât in colaborazion cu le Parochie di Vile
al sarà proietât il documentari di Carlo Della Vedova e Luca Peresson,
FARCADICE – DIARI DI VIAÇ: IL FRIÛL IN ITALIE.
Friûl in Italie al il cuint di une serie di documentaris indreçâts ae didatiche pe scuele secondarie che, a tacâ dal 1998 fin a vuê, e à traviersât diviers paîs e cjapât sù un centenâr di testemoneancis su la emigrazion furlane tal mont.
Cheste cuinte stanze dal progjet “Farcadice: diari di viaç” al fronte la cuestion de emigrazion furlane tai teritoris talians. Cuant che la ipotesi di un documentari su chel teme al vignì frontât pe prime volte (e – par dî il vêr – subite scartade), diviers agns indaûr, si rinderin cont des dificoltât e des diferencis a pet dai episodis precedents.
Il documentari al tache cu la frase “la storie e je un tic complicade…”. E nol è un câs.
La prime dificoltât e jere rapresentade dal tiermin emigrazion par un fenomen che si sarès benon podût clamâ trasferiment: jerie une sielte juste? Ce varessino dit i intervistâts? Si sintivino emigrants? E i lôr fîs? Si sintivino furlans emigrâts in Italie?
La seconde dificoltât e jere leade ae impostazion che e caraterize ducj i episodis de serie: chel di jessi un “diari di viaç” e chê di contâ cu lis imagjins il teritori che al ven traviersât. Vevial pardabon sens contâ un viaç in Italie? Lis imagjins dal domo di Milan, de Mole Antonelliana, des stradis di Bergamo Alte varessino vût la stesse fuarce sugjestive dai terril di Charleroi, des planis di Colonia Caroya o des stradis di Toronto?
La tierce dificoltât e jere la sielte dal lûc. Une citât tant che, par esempli Milan, cemût varessie podût rapresentâ ancje la esperience di Latina ? O di Vignesie ? E Latina, in ce maniere e varessie podût incjarnâ ancje la storie di Turin, di Bergamo o di Gjenue?
La ultime dificoltât e jere di caratar naratîf: la esperience des int intervistade no podeve in nissun mût metude dentri intun percors comun. La vite di cui che al jere nassût e cressût a Latina ce podevial vê in comun cuntun nassût in Romanie di pari furlan (ma nassût ancje lui in Romanie) e di mari furlane (ma nassude in Ongjarie) e tornât in Italie (a Rijeka) e po dopo tornât a emigrâ a Bergamo cuant che e stave par finî la seconde vuere mondiâl? E ce ponts in comun podevie vê la esperience dal president dal prin “Fogolâr Furlan”, chel di Vignesie, cu la aventure di chel che al jere partît dal Friûl par lâ in Afriche e che, daspò, al è lât a vivi in France par rivâ, dopo agns e altris tapis in Lombardie?
Pe realizazion di chest documentari o vin sielzût di viazâ in Italie tal spazi e tal timp: lis imagjins che a rapresentin i lûcs des intervistis a vegni fûr di uine lungje ricercje tes cinetechis, tra documentaris, gjornâi filmâts e tocs di filmâts ancjemò inedits. Cheste volte o vin sielzût di tratâ passât e presint cence condizionaments stilistics, metint imagjins di une volte ancje pe narazion de contemporaneitât, alternant i diviers episodis cun cuadris dal teritori furlan.
La dimension de narazion corâl, che o sperìn di jessi rivâts a meti adun, e nas di un percors di riflession e di riduzion di plui di 17 oris di intervistis che a àn compagnât cheste esperience.
Come che al è capitât pai episodis precedents (ma in chest câ – e par altris aspiets – in misure ancje plui grande) la insostituibile bravure di Paola Zoratti tal meti adun in grafiche percors naratîfs paralêi in un cuadri in moviment seguitîf al à dât la pussibilitât di insedâ une ore e mieze di trame filmade dentri di un documentari di 40 minûts.
(tirât fûr dal librut dal DVD)
suntune parêt de cripte de Glesie di Vile
al à cjatât puest definitîf il panel de mostre
“fâ modon a Buje”
cui prodots origjnai dal Pravilegjo di Urbignà
grazie ae Parochie di Vile e a andrea cattarino
Cjaris amiis e cjârs amîs dal tomât
mandi dal tomât
scarica l’invito cliccando su: farcadice par vile
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn fur_Latn fur_Latn fur_Latn vec_Latn